text: Polakker tog treårig med til indbrud
  04 november 2012 kl. 16.29
  Tre polakker er blevet fængslet efter indbrud. En treårig pige, som de havde med, er anbragt i pleje.
  Tre unge polakker - to mænd og en kvinde - blev søndag ved et grundlovsforhør i Sønderborg fængslet i fire uger.
  Trioen blev anholdt lørdag efter et indbrud i et sommerhus ved Kollund tæt på den dansk-tyske grænse. Vidner havde set dem i området og et godt signalement førte til, at politiet kunne anholde dem.
  Med sig under indbruddet havde de tre unge mennesker en pige på bare tre år.
  - Den lille pige er blevet anbragt i pleje, mens moren er indsat i arresten.
  - I morgen vil vi så forsøge, om vi kan finde frem til noget familie i Polen, der kan tage sig af hende, fortæller vagtchefen hos Syd- og Sønderjyllands Politi, Søren Strægaard søndag eftermiddag.
  Foreløbig sættes de tre kun i forbindelse med det ene indbrud i sommerhuset på Fjordvej. Her stjal de blandt andet sølvtøj, en bærbar pc, spiritus og et minianlæg.
  